Selvom man måske ikke skulle tro, at landinspektører og bankrådgivere har så meget til fælles, har Nordjyske Banks samarbejde med et fynsk landinspektørfirma givet bankrådgiverne nye muligheder for at rykke kunderådgivningen til et nyt niveau. Det er blevet muligt, efter Nordjyske Bank udskiftede deres egen IT-løsning med et system udviklet af det fynske landinspektørfirma LIFA kaldet kortviser.dk – et digitalt landkort, der kombinerer data fra Den Offentlige Informationsserver (OIS) med matrikelkort i ét, samlet system. Efter banken investerede i denne kortløsning, fik bankrådgiverne adgang til detaljerede data om skel, lokalplaner, ejerforhold, fredningssager og anden information, der spiller en meget vigtig rolle, når kundernes muligheder for at købe eller sælge ejendomme skal afklares. Nordjyske Bank havde før man investerede i LIFAs løsning udviklet deres egen IT-løsning, så der kunne findes relevante data om ejendomme og grunde, fortæller landbrugsdirektør i Nordjyske Bank, Claus Bak. Men problemet var, at bankens eget system ikke var effektivt nok. - Vores egen IT-løsning var mest fokuseret på vores egne kunder og var lidt tung og langsom at arbejde med. Vi brugte en del tid og udviklingskroner på at holde det opdateret, siger landbrugsdirektør i Nordjyske Bank, Claus Bak, og fortsætter. - Desuden skulle vi have en del informationen om ejendomme og grunde i hovedet og måtte trække på vores lokalkendskab. Ofte var det et ret tidskrævende arbejde at finde ud af, hvem der ejede en grund eller ejendom, siger han. Udover at bruge mindre tid på det undersøgende arbejde om grunde og ejendomme, har Claus Bak oplevet, at bankens rådgivere nu er bedre klædt på til dialogen med kunderne. For med det nye værktøj får rådgiverne adgang til alt offentlig data om ejendomme, som der findes. - Nu kan vi eksempelvis se, hvordan jorden er delt op på de enkelte ejendomme. Det gør, at vi let kan let se, hvor et skel går. På den måde kan vi meget hurtigt få afklaret vores kundes muligheder, siger Claus Bak. Med det nye system er der ikke kun sparet mange udviklingskroner til IT og arbejdstimer til forberedelse af kundemøder. - Vi kan i princippet kigge imod nye markeder, fordi vi har et samlet, lettilgængeligt overblik over alle grunde i hele landet. Vi behøver ikke kun tænke lokalt. Desuden bliver systemet løbende videreudviklet. Vi følger naturligvis med i udviklingen for at se, hvilke muligheder nye funktioner kan give vores bank i fremtiden, siger han.

Referat:
Et nyt IT-system har givet Nordjyske Bank stærke kort på hånden i konkurrencen om den bedste kunderådgivning.